Irina Bokova YUNESKO bosh direktorligiga qayta saylandi

YUNESKO Ijroiya kengashi tarkibiga kiruvchi 58 a’zo mamlakatlar 4-oktabr kuni Irina Bokovani ikkinchi marotaba 4 yillik muddatga bosh rahbar etib sayladi, deb xabar berdi Gazeta.uz.

 Foto © eureporter.co
YUNESKO rahbarligiga saylovlarda Irina Bokova (Bolgariya), Rashad Fara (Jibuti) va Jozef Maila (Livan) ishtirok etdi.
Ovoz berishning birinchi bosqichi yakuniga ko‘ra, Ijroiya kengashi boshqaruv raisi, elchi Allisandra Kummins (Barbados) natijalarni e’lon qildi va Irina Bokovani tabrikladi.
Shu yilning 12-noyabr kuni Ijroiya kengashining ushbu qarori YUNESKOga a’zo 195 mamlakat vakillari ishtirok etadigan Bosh anjumanga ma’qullash uchun taklif etiladi.
Irina Bokova 1952-yil Bolgariyada tavallud topgan. 2009-yil ayol kishilardan birinchi bo‘lib YUNESKO bosh rahbari etib saylangan edi. Unga qadar Fransiyada Bolgariya elchisi va bu mamlakatning YUNESKOdagi doimiy vakili vazifasida faoliyat yuritgan. Malakali diplomat hamda Bolgariya Respublikasi parlamenti a’zosi Irina Bokova, shuningdek, tashqi ishlar vaziri bo‘lib ham ishlagan.
Eslatib o‘tamiz, shu yilning avgust oyida Irina Bokova O‘zbekistonga ilk tashrifini amalga oshirgan edi. U Prezidentimiz Islom Karimov bilan uchrashib, Samarqandda o‘tkazilgan “Sharq taronalari” musiqa festivalida ham bo‘ldi.